### Resume

Sydtrafik har sendt budgetforslag 2024 i høring i Regionen og kommunerne. Der var høringsfrist den 13. oktober 2023. Der er afgivet et administrativt høringssvar.

### Sagsfremstilling

Sydtrafiks budget forslag 2024 er udarbejdet på grundlag af forudsætningsbudget 2024, som bestyrelsen godkendte på mødet den 12. maj 2023. Budgetforslag 2024 tager udgangspunkt i budget 2023, regnskab 2022, samt kendte og forventede ændringer i driften i øvrigt.

I budgetforslaget har Sydtrafik justeret forventningerne til passagerindtægterne i forhold til budget 2023, således at indekset for udgangen af 2024 forventes at slutte på indeks 93 i forhold til budget 2020.

Der er i budgetforslag 2024 indarbejdet en takststigning svarende til det udmeldte takststigningsloft på 10,3%. På grund af det høje takststigningsloft forventes der adfærdsændring for nogle passagerer, hvilket betyder, at takststigningen ikke forventes at give det fulde indtægtsprovenu. Det betyder, at indtægtsprovenuet nedjusteres med 2 mio. kr. for hele Sydtrafik.

På udgiftssiden forventes en stigning for Sydtrafik, som skyldes dels ændrede omkostningsindeks, nye kontrakter og øgede udgifter til flextur.

Der er følgende opmærksomhedspunkter i budgetforslaget, som bør fremhæves:

* Resultatet af gentænkningen af den kollektive trafik er ikke indarbejdet i forslaget, da ændringerne ikke er politisk godkendte endnu. Det er væsentligt, at budgetforslaget opdateres, når køreplanerne er godkendte
* I forhold til den nuværende busbetjening vurderes budgetforslagets indtægtsforventninger til at være for høje. Passagertal og udviklingen i indekstal i forhold til budget 2020, viser at tallene for Vejle Kommune ligger langt under det forudsatte passagerindeks på 93. [adresse] for Vejle Kommune ligger på nuværende tidspunkt på indeks 80. Teknik & Miljø er bekymret for at prisstigningen på 10,3% kan medføre yderligere passagerfrafald
* Administrationsomkostninger hos Sydtrafik forventes at stige med 15% i forhold til seneste regnskabsår 2022. Dette står i kontrast til, at kommuner og regioner er pålagt administrationsreduktioner fra [adresse] og frem. Der er desuden ikke sammenhæng med udviklingen i administrationsomkostninger og aktivitetsomfanget, da der er et fald på 3% i køreplantimerne i forhold til 2022
* Budgetforslaget for kommunal visiteret flextrafik i Vejle Kommune er for lavt i forhold til den hidtige benyttelse i 2023. Udgifterne ønskes opjusteret til ca. 7 mio. kr. i 2024
* Budgetforslag for handicapkørsel og åben flextrafik vurderes realistiske.

Der er afgivet et administrativt høringssvar.

### Klima og resiliensvurdering

Ingen bemærkninger.

### Sagens videre forløb

Sagen skal alene behandles af Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | orienteringen tages til efterretning. |

### Beslutning

Udvalget tilsluttede sig høringssvaret og pålagde [adresse] repræsentant i bestyrelsen, at anmode Sydtrafik om en skriftlig redegørelse for udviklingen i trafiksselskabets administrationsomkostninger for de seneste seks år.